Bloem-vrou by waterfront aangeval, vir dood agtergelaatLauré Amicke van Rensburg. Foto: Facebook Lauré Amicke van Rensburg (21) is Saterdagaand deur rowers in Bloemfontein met ŉ skroewedraaier of mes gesteek en vir dood agtergelaat. Die aanval het by die gewilde Loch Logan-waterfront plaasgevind, het Volksblad Maandag berig. Van Rensburg het van die waterfront af na die nabygeleë Protea Willow Lake-hotel gestap, toe die rowers haar naby die dieretuin aangeval het. Van Rensburg het gesê sy verstaan nie hoekom haar aanvallers haar seergemaak het nie, want sy het alles vir hulle gegee waarop hulle aangedring het – haar geld, handsak en selfoon. Sy word in die Pelonomi-hospitaal behandel nadat een van haar longe tydens die aanval beskadig is. Haar aanvallers het haar van agter af met die skerp voorwerp gesteek. Verbygangers het Van Rensburg gehelp nadat sy van die rowers af weggehardloop het. Haar helpers het haar na ŉ vriend by die hotel geneem, waar haar pa haar in ŉ plas bloed aangetref en na die hospitaal gehaas het. Meryl Henning, die woordvoerder van die Loch Logan-waterfront, het gesê die aanval op Van Rensburg is ŉ groot bekommernis.